เอ็นจีโอจีปฏิรูปกรมทรัพย์สินฯ ปล่อยต่างชาติขอจดสิทธิบัตรสารสกัดกัญชา
มูลนิธิชีววิถี จี้ปฏิรูปกรมทรัพย์สินทางปัญญา หลังปล่อยต่างชาติดอดจดสิทธิบัตรสารสกัดกัญชาตั้งข้อสงสัยอำนาจอธิบดีสั่งยกคำขอรับสิทธิบัตรได้แต่ทำไมไม่ทำ 14 พ.ย. ผนึกกำลังหลายเครือข่ายเปิดเผยขั้นตอนรับจดสิทธิบัตรพร้อมผลกระทบไทย ด้าน เอฟทีเอ วอทช์ ยุ องค์การเภสัชกรรมและมหาวิทยาลัยรังสิต ฟ้องเหตุได้รับผลกระทบโดยตรง ครม.ปลดล็อกกัญชาใช้ทางการแพทย์ มอบ ป.ป.ส. กำหนดพื้นที่ปลูก-เสพ ย้ำให้ใช้ในทางการแพทย์ เท่านั้น ให้ สธ.คุม 5 ปีการนำไปใช้,บานปลายแน่เรื่อง สิทธิบัตรกัญชา หลังจากกรมทรัพย์สินทางปัญญา รับยื่นคำขอสิทธิบัตรจากต่างชาติเรื่องนี้ จนหลายฝ่ายออกมาคัดค้าน ทั้งนี้ เมื่อวันที่ 13 พ.ย.นายวิฑูรย์ เลี่ยนจำรูญ ผอ.มูลนิธิชีววิถี (ไบโอไทย) กล่าวถึงการออกมาแถลงข่าวของกรมทรัพย์สินทางปัญญา เรื่องการจดสิทธิบัตรสารสกัดกัญชา ว่า ทำให้ไม่สามารถยืนยันได้ว่าการที่กรมทรัพย์สินทางปัญญา รับยื่นคำขอสิทธิบัตรจากต่างชาติ ทั้งๆที่มีการขอสารที่เป็นสารต้องห้ามตามกฎหมาย คือ ม.9 (1) และ (4) เรื่องสรรพคุณการรักษา เนื่องจากพบว่ามีสารจากธรรมชาติ ไม่ควรรับแต่แรก เมื่อรับแล้วก็ไม่เพิกถอน กลับเข้าสู่กระบวนการ มีการประกาศโฆษณาสิทธิบัตรไปแล้ว อย่างน้อย 8 คำขอสิทธิบัตร โดยเฉพาะคำขอสิทธิบัตร ไฟโตแคนนาบินอยด์ในการรักษามะเร็ง ของบริษัทหนึ่ง ซึ่งมีหมายเลขคำขอสิทธิบัตร 1201004672 ระบบ PCT เป็นระบบที่ประเทศสมาชิกมีข้อตกลงด้านสิทธิบัตร ทั้งนี้ ได้มีการประกาศโฆษณาเมื่อวันที่ 9 ต.ค.2557 ขัดต่อกฎหมายอย่างชัดเจน เนื่องจากเป็นการขอรับสิทธิบัตร สารสกัดต้นแคนนาบิส,เป็นสารสกัดจากพืช อันเป็นข้อห้ามตามมาตรา 9 (1),ประเด็นคือคำขอตัวนี้ ระบุว่า ต้องยื่นตรวจสอบการประดิษฐ์ภายในวันที่ 9 ต.ค.2562 และยัง ระบุกรณีเมื่อสิทธิบัตรได้แล้ว จะหมดอายุวันที่ 29 มิ.ย.2573 แสดงว่าระหว่างนี้ องค์การเภสัชกรรม ไม่สามารถผลิตสารสกัดจากกัญชาได้เลย นักวิจัยอื่นๆก็ทำอะไรไม่ได้ กรณีนี้ผิดตั้งแต่ต้น เพราะเป็นสารสกัดจากพืชใน พ.ร.บ.สิทธิบัตร มาตรา 28 (1) เขียนอย่างชัดเจนว่า ถ้าอธิบดีพิจารณาเห็นว่าคำขอรับสิทธิบัตรไม่ถูกต้องตามมาตรา 17 หรือการประดิษฐ์นั้น ไม่ได้รับความคุ้มครองตามมาตรา 9 ให้อธิบดีสั่งยกคำขอรับสิทธิบัตรนั้น ให้พนักงานเจ้าหน้าที่มีหนังสือแจ้งคำสั่งโดยทางไปรษณีย์ลงทะเบียนตอบรับ ไปยังผู้ขอรับสิทธิบัตรหรือโดยวิธีการอื่นที่อธิบดีกำหนดภายใน 15 วันนับแต่วันที่อธิบดีมีคำสั่ง แสดงว่ากฎหมายกำหนดอยู่ แต่อธิบดีกลับไม่ทำ นี่คือคำถามที่สังคมสงสัยว่า เพราะสาเหตุอะไร นายวิฑูรย์กล่าว,นายวิฑูรย์กล่าวอีกว่า ดังนั้นจากความไม่ชัดเจน ความเสี่ยงที่ประเทศไทยจะเสียประโยชน์ ผู้ป่วยต่างๆเสียโอกาสในการใช้ประโยชน์จากสารสกัดจากกัญชา ไบโอไทยและเอฟทีเอ ว็อทช์ ศูนย์วิชาการเฝ้าระวังและพัฒนาระบบยา (กพย.) จะประชุมหารือเกี่ยวกับท่าทีเรื่องนี้ พร้อมทั้งจะแถลงข่าวต่อสื่อมวลชนในวันที่ 14 พ.ย. ที่มูลนิธิเพื่อผู้บริโภค โดยจะเปิดเผยขั้นตอนการรับสิทธิบัตรของกรมทรัพย์สินทางปัญญาว่าเป็นอย่างไร จะส่งผลกระทบอย่างไร หากไม่มีการปฏิรูปกรมทรัพย์สินทางปัญญาหรือจัดการให้เป็นเรื่องเป็นราว เรื่องนี้รัฐบาลควรเข้ามาดำเนินการและหาทางออก ทีมเศรษฐกิจควรเข้ามาดำเนินการเรื่องนี้ เพราะจะส่งผลเสียต่อประเทศไทย,ด้าน น.ส.กรรณิการ์ กิจติเวชกุล รองประธานกลุ่มศึกษาข้อตกลงเขตการค้าเสรีภาคประชาชน หรือเอฟทีเอ วอทช์ กล่าวว่า กรมทรัพย์สินทางปัญญากระทำผิดจริง เช่นก่อนหน้านี้ เครือข่ายเคยยื่นเรื่องร้องเรียนและเห็นว่ามีการอนุญาตจดสิทธิบัตร 3 ข้อ แต่ปัจจุบันเห็นว่ามีการให้จดถึง 9 ข้อ ดังนั้น ในวันที่ 14 พ.ย. เครือข่ายฯจะแถลงข่าวตอบโต้กรมทรัพย์สินทางปัญญา เบื้องต้นอยากสนับสนุนให้องค์การเภสัชกรรม มหาวิทยาลัยรังสิต ฟ้องกรมทรัพย์สินทางปัญญา เพราะได้รับความเสียหายโดยตรง เนื่องจากมีการศึกษาวิจัยสารสกัดจากกัญชา,ที่ทำเนียบรัฐบาล บ่ายวันที่ 13 พ.ย. นายพุทธิพงษ์ ปุณณกัณต์ รองเลขาธิการนายกรัฐมนตรี และโฆษกประจำสำนักนายกรัฐมนตรี แถลงผลประชุมคณะรัฐมนตรี ที่มี พล.อ.ประวิตร วงษ์สุวรรณ รองนายก รัฐมนตรี และ รมว.กลาโหม เป็นประธานว่า ครม. เห็นชอบร่าง พ.ร.บ.ยาเสพติดให้โทษ ฉบับที่ พ.ศ.  หรือที่เรียกว่า พ.ร.บ.กัญชา โดยร่าง พ.ร.บ.ฉบับนี้มีสาระสำคัญคือ 1.ให้สามารถนำเข้า หรือส่งออกยาเสพติดประเภท 5 ได้ในกรณีจำเป็น เพื่อประโยชน์ทางราชการ โดยได้รับอนุญาตจากผู้อนุญาต 2.เพื่อกรณียกเว้นให้มียาเสพติดให้โทษประเภท 5 ไว้ในครอบครอง ไม่เกินจำนวนที่จำเป็น สำหรับการใช้รักษาโรคเฉพาะ หรือสำหรับใช้ในการปฐมพยาบาล หรือกรณีที่เกิดเหตุฉุกเฉิน 3.เพิ่มเติมให้ใช้ยาเสพติดประเภท 5 ได้ หากกระทำเพื่อการรักษาโรค ตามคำสั่งของผู้ประกอบวิชาชีพเวชกรรม ผู้ประกอบโรคศิลปะ หรือเพื่อการศึกษาวิจัย 4. กำหนดให้ผู้ได้รับอนุญาตสามารถจำหน่ายยาเสพติดให้โทษประเภท 5 ได้ เฉพาะสถานที่ที่กำหนดเท่านั้น และให้เพิ่มเติมในส่วนของคณะกรรมการป้องกันและปราบปรามยาเสพติด (ป.ป.ส.) ให้มีอำนาจให้กำหนดเขตพื้นที่ เพื่อทดลองปลูกพืชที่เป็น หรือให้ผลผลิตที่เป็นยาเสพติดให้โทษประเภท 5 ผลิตและทดสอบยาเสพติดประเภท 5 ได้ตามพื้นที่ที่กำหนด ให้ รมว.สาธารณสุข โดยความเห็นชอบของคณะกรรมการ ป.ป.ส.อาจจะประกาศเห็นชอบให้ท้องที่ใดเป็นท้องที่ที่เสพพืชกระท่อมได้ โดยไม่มีความผิดตาม พ.ร.บ.ดังกล่าว,นายพุทธิพงษ์กล่าวว่า สาระสำคัญที่กล่าวมา จะเป็นการปลดล็อกเฉพาะในส่วนของผู้ที่เกี่ยวข้องคือหมอและคนไข้ เป็นการยกเว้นให้ว่าจะไม่มีความผิด ที่ประชุมเน้นย้ำว่าเพื่อให้สังคมมีความเข้าใจเพิ่มมากขึ้นว่าทั้งหมดนี้เป็นไปเพื่อการรักษาและใช้ในการทางการแพทย์เท่านั้น เรื่องของพื้นที่ปลูกคณะกรรมการ ป.ป.ส. จะเห็นชอบร่วมกับกระทรวงสาธารณ– สุขเป็นผู้กำหนด ไม่ใช่ใครจะไปปลูกหลังบ้านตัวเองได้ กระบวนการผลิตต้องระบุว่า ใครจะสามารถนำไปผลิตได้และนำมาจากที่ไหน มีการควบคุมอย่างต่อเนื่อง ไม่ใช่นำไปปลูกและนำไปใช้ได้อย่างอิสระ,นายพุทธิพงษ์กล่าวว่า เมื่อ ครม.พิจารณาร่าง พ.ร.บ.ที่ สนช.เสนอมา ได้พิจารณาและได้มีการเพิ่มเติมว่ากระบวนการทั้งหมด หลังจาก พ.ร.บ.ฉบับนี้มีผลบังคับใช้ กระทรวงสาธารณสุขจะเป็นผู้กำกับดูแลการใช้ การนำไปผลิต นำไปใช้ประโยชน์ การนำไปใช้ของแพทย์ ในระยะเวลา 5 ปี เพราะสนช.ไม่ได้ระบุไว้ แต่ให้เปิดกว้าง เนื่องจาก ครม.มีข้อห่วงใยว่า ช่วงระยะ 5 ปีแรก อาจจะมีการปรับเปลี่ยนดูแลอย่างใกล้ชิด หลังจาก 5 ปีจะมาทบทวนอีกครั้งว่าควรปรับปรุง อนุญาตหรือปรับลด เพิ่มเติมอะไรได้บ้าง ขณะที่พืชกระท่อมได้ปรับจากบัญชียาเสพติดประเภท 5 มาอยู่ที่ประเภท 2 เมื่อ ครม.เห็นชอบแล้วจะส่งร่างดังกล่าวพร้อมแนบความคิดเห็นกลับไปยัง สนช.พิจารณาอีกครั้ง,ขณะที่นายประพัฒน์ ปัญญาชาติรักษ์ ประธานสภาเกษตรกรแห่งชาติ เปิดเผยว่า สภาเกษตรกรฯ มีความสนใจเรื่องกัญชารักษาโรคมาหลายปี เนื่องจากเกษตรกรที่ต้องใช้สารเคมีเป็นประจำ มักจะเจ็บป่วยและเสียค่าใช้จ่ายในการรักษาพยาบาลสูงมาก สภาเกษตรกรฯจึงอยากให้เกษตรกรนำกัญชาเหล่านี้มาสกัดเป็นยารักษาโรคต่างๆได้ เนื่องจากต้นทุนไม่แพง และกัญชายังเป็นโอกาสของเกษตรกรที่สามารถสร้างอาชีพที่มั่นคง สร้างรายได้ให้กับตนเอง และประเทศชาติได้ เมื่อวันที่ 12 พ.ย. สภาเกษตรกรแห่งชาติจัดประชุมเครือข่ายที่สนใจเรื่องกัญชารักษาโรค และเห็นว่าควรมีการจัดตั้งเป็นองค์กร เพื่อขับเคลื่อนร่วมกันผลักดันนโยบายให้เป็นจริงและเป็นประโยชน์ต่อผู้ป่วย ใช้ชื่อกลุ่มองค์กรว่า แคนนาบิส เพื่อการป้องกัน รักษาโรค จะมีการประชุมหารือและเปิดตัวองค์กรฯ ในวันที่ 21 พ.ย.,นายประพัฒน์กล่าวอีกว่า ปัจจุบันกัญชาที่ซื้อ-ขายในตลาดโลกคุณภาพดี กิโลกรัมละหลายหมื่นบาท อย่างเช่น กัญชาที่ผลิตจาก สปป.ลาว มีราคาอย่างน้อยกิโลกรัมละ 5,000 บาท ไทยสามารถสร้างความมั่งคั่งได้จากพืชเกษตรกัญชาได้ หลายเดือนที่ผ่านมา ภาครัฐเหมือนจะยอมรับและ ปลดล็อกการใช้กัญชารักษาโรค แต่ยังมีหน่วยงานที่ข้องเกี่ยวบางแห่งไม่สนับสนุนการใช้กัญชาเป็นยารักษาโรค ซึ่งจะเป็นการเปิดโอกาสให้กับบริษัทยักษ์ใหญ่เข้ามาหาประโยชน์จากสารสกัดกัญชารักษาโรคได้ และไม่เห็นด้วยกับเรื่องที่จะให้บริษัทข้ามชาติขึ้นทะเบียนได้ เท่ากับเป็นการเอื้อประโยชน์ต่อทุนใหญ่ ถ้าปล่อยไปผู้ป่วยในอนาคตจะเสียใจเพราะจะไม่มีโอกาสเข้าถึงยากัญชารักษาโรคเลยนอกจากคนมีเงินเท่านั้น
มูลนิธิชีววิถี จี้ปฏิรูปกรมทรัพย์สินทางปัญญา หลังปล่อยต่างชาติดอดจดสิทธิบัตรสารสกัดกัญชาตั้งข้อสงสัยอำนาจอธิบดีสั่งยกคำขอรับสิทธิบัตรได้ 
กัญชา,จดสิทธิบัตรกัญชา,สารสกัดกัญชา,จดสิทธิบัตร,ข่าวหน้า1,ข่าวทั่วไป